Шынагъуэншэ, фIагъ лъаги зиIэ
Налшык къалэм щIыпIэ администрацэм и Iэтащхьэ Ахъуэхъу Таймураз КъБР-м и Правительствэм и УнафэщIым и къуэдзэ Къуныжь МуIэед и гъусэу къалащхьэм Кировым и цIэр зезыхьэ и уэрамым зэгъэпэщыжыныгъэ лэжьыгъэхэр зэрыщекIуэкIыр къипщытащ. АбыкIэ хъыбар дигъэщIащ къалащхьэм и администрацэм и пресс-IэнатIэм.
Зи гугъу тщIы лэжьыгъэхэм къызэщIаубыдэ «Шынагъуэншэ икIи фIагъ лъагэ зиIэ автомобиль гъуэгухэр» лъэпкъ проектым.
Кировым и цIэр зезыхьэ уэрамым хиубыдэу Байсултановым и цIэр зезыхьэ — Балъкъэр уэрамдэкIхэр къызэщIиубыдэу мы зэманым тралъхьэ мывэкIэщхъ пIащэ зыхэлъ асфальтобетоныр. Мэлбахъуэмрэ Головкомрэ я цIэхэр зезыхьэ уэрамхэм къриубыдэ гъуэгу Iыхьэхэм мыгувэу щаублэнущ асфальтыр телъхьэным зэрыхуагъэхьэзыр лэжьыгъэхэр. Уэрамышхуэм хыхьэ адрей щIыпIэхэм ухуакIуэхэр щолэжь лъэс лъагъуэхэр, электрокъарур зрикIуэну кIапсэхэр, псы илъэдапIэхэр зыхуей хуэгъэзэным.
ЖЫЛАСЭ Маритэ.
